ΚΑΝΟΝΙΣΜΟΣ (ΕΟΚ) αριθ. 3102/80 ΤΗΣ ΕΠΙΤΡΟΠΗΣ της 28ης Νοεμβρίου 1980 περί δεκάτης ογδόης τροποποιήσεως του κανονισμού (ΕΟΚ) αριθ. 2042/75 και δευτέρας τροποποιήσεως του κανονισμού (ΕΟΚ) αριθ. 1913/69 "περί των πιστοποιητικών εισαγωγής και εξαγωγής στον τομέα των δημητριακών και της ορύζης"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των δημητριακών (1), όπως τροποποιήθηκε τελευταία από τον κανονισμό (ΕΟΚ) αριθ. 1870/80 (2), και ιδίως το άρθρο 12 παράγραφος 2,

Εκτιμώντας:

ότι σύμφωνα με τον κανονισμό (ΕΟΚ) αριθ. 2042/75 της Επιτροπής της 25ης Ιουλίου 1975 περί ειδικών τρόπων εφαρμογής του καθεστώτος των πιστοποιητικών εισαγωγής και εξαγωγής στον τομέα των δημητριακών και της ορύζης (3), όπως τροποποιήθηκε τελευταία από τον κανονισμό (ΕΟΚ) αριθ. 296/79 (4), η επιστροφή για τις εξαγωγές καθορίζεται εκ των προτέρων, κατόπιν αιτήσεως- ότι, σ' αυτή την περίπτωση η εξαγωγή εκτός της Κοινότητος υπόκειται στην υποβολή πιστοποιητικού εξαγωγής που παρέχεται σύμφωνα με τον κανονισμό (ΕΟΚ) αριθ. 193/75 της Επιτροπής της 17ης Ιανουαρίου 1975 περί κοινών τρόπων εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (5), όπως τροποποιήθηκε τελευταία από τον κανονισμό (ΕΟΚ) αριθ. 2471/80 (6)-

ότι, βάσει της αποκτηθείσης εμπειρίας ως προς τον καθορισμό εκ των προτέρων της επιστροφής επί των ειδών διατροφής με βάση τα δημητριακά για τα ζώα, πρέπει να προβλεφθεί η χορήγηση των ζητουμένων για τα προϊόντα αυτά πιστοποιητικών εξαγωγής τα οποία καθορίζουν εκ των προτέρων την εν λόγω επιστροφή μόνον κατόπιν προθεσμίας τριών ημερών- ότι η προθεσμία αυτή πρέπει να επιτρέπει να εκτιμηθεί η κατάσταση της αγοράς και να ανασταλεί, ενδεχομένως, εάν υπάρχουν δυσχέρειες, ο προκαθορισμός υπό τους όρους του άρθρου 16 του κανονισμού (ΕΟΚ) αριθ. 2727/75, ιδίως για τις αιτήσεις που ήδη εκκρεμούν-

ότι, για να επιτραπεί η πραγματική εφαρμογή αυτού του μέτρου πρέπει να υπάρχει, εκ μέρους των Κρατών Μελών, καθημερινή ανακοίνωση των αιτήσεων πιστοποιητικών εξαγωγής των συνθέτων ειδών διατροφής- ότι για το σκοπό αυτόν πρέπει να τροποποιηθεί το άρθρο 4 του κανονισμού (ΕΟΚ) αριθ. 1913/69 της Επιτροπής της 29ης Σεπτεμβρίου 1969 περί παροχής και προκαθορισμού της επιστροφής κατά την εξαγωγή των ειδών διατροφής με βάση τα δημητριακά για τα ζώα (7), όπως τροποποιήθηκε από τον κανονισμό (ΕΟΚ) αριθ. 3116/75 (8)-

ότι η Επιτροπή Διαχειρίσεως Δημητριακών δεν εξέφρασε γνώμη εντός της προθεσμίας που καθορίσθηκε από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το ακόλουθο άρθρο προστίθεται στον κανονισμό (ΕΟΚ) αριθ. 2042/75:

"Άρθρο 9δ

1. Τα πιστοποιητικά εξαγωγής για τα προϊόντα που υπάγονται στην κλάση 23.07 B του Κοινού Δασμολογίου, τα οποία περιλαμβάνουν καθορισμό εκ των προτέρων της επιστροφής, παρέχονται την τρίτη εργάσιμη ημέρα από εκείνη της καταθέσεως της αιτήσεως, μόνον εφ' όσον δεν έχει ληφθεί κανένα μέτρο αναστολής του καθορισμού εκ των προτέρων της επιστροφής κατά τη διάρκεια αυτής της προθεσμίας.

2. Όσον αφορά το πιστοποιητικό εξαγωγής που παρέχεται σύμφωνα με την παράγραφο 1, η διάρκεια ισχύος υπολογίζεται από την ημέρα της πραγματικής χορηγήσεως."

Άρθρο 2

Το άρθρο 4 του κανονισμού (ΕΟΚ) αριθ. 1913/69 αντικαθίσταται από το ακόλουθο κείμενο:

"Άρθρο 4

1. Τα Κράτη Μέλη διαβιβάζουν στην Επιτροπή, το αργότερο κάθε Τετάρτη για την προηγούμενη εβδομάδα:

α) το σύνολο των ποσοτήτων ειδών διατροφής με βάση τα δημητριακά για τις οποίες χορηγήθηκαν πιστοποιητικά εισαγωγής-

β) τις ποσότητες που εξήχθησαν στο πλαίσιο καθεστώτος εμπορίου τελειοποιήσεως προς επανεξαγωγή.

2. Τα Κράτη Μέλη ανακοινώνουν στην Επιτροπή καθημερινώς προ της 15ης ώρας (ώρα Βρυξελλών), το σύνολο των ποσοτήτων ειδών διατροφής με βάση τα δημητριακά για τις οποίες έχουν ζητηθεί πιστοποιητικά εξαγωγής. Η ανακοίνωση αυτή πρέπει να διακρίνει τις αιτήσεις με ή χωρίς καθορισμό εκ των προτέρων της επιστροφής κατά την εξαγωγή ή της εισφοράς κατά την εξαγωγή.

3. Τα στοιχεία που αναφέρονται στις παραγράφους 1 και 2 πρέπει να υποδιαιρούνται όπως τα προϊόντα που υπόκεινται σε εισφορά ή σε ειδική επιστροφή."

Άρθρο 3

Ο παρών κανονισμός αρχίζει να ισχύει την 15η Δεκεμβρίου 1980.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 28 Νοεμβρίου 1980.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 281 της 1.11.1975, σ. 1.

(2) ΕΕ αριθ. Ν 184 της 17.7.1980, σ. 1.

(3) ΕΕ αριθ. Ν 213 της 11.8.1975, σ. 5.

(4) ΕΕ αριθ. Ν 41 της 16.2.1979, σ. 34.

(5) ΕΕ αριθ. Ν 25 της 31.1.1975, σ. 10.

(6) ΕΕ αριθ. Ν 254 της 27.9.1980, σ. 23.

(7) ΕΕ αριθ. Ν 246 της 30.9.1969, σ. 11.

(8) ΕΕ αριθ. Ν 309 της 29.11.1975, σ. 64.